— Такія сустрэчы запатрабаваны менавіта зараз, перад пачаткам спаборніцтва. Мы ўдзячны педагогам, дырэктарам, кіраўнікам аддзелаў адукацыі, спорту і турызму за праведзеную каласальную работу. Але найперш хочацца сказаць дзякуй усім фіналістам алімпіяды і даць слова кожнаму з іх, — падкрэсліў начальнік упраўлення адукацыі аблвыканкама Дзмітрый Хома. — Гэта вельмі важная для нас мэтавая аўдыторыя, ад гэтых дзяцей праз некаторы час будзе напрамую залежаць заўтрашні дзень краіны. У нас запланаваны шэраг такіх сустрэч — у вядучых віцебскіх гімназіях №№ 1, 2 і 8, якія сярод устаноў агульнай сярэдняй адукацыі штогод даюць найбольшую ў вобласці колькасць удзельнікаў заключнага этапу алімпіяды, а таксама ў Полацку, Наваполацку і Глыбокім. Спадзяюся, што неўзабаве мы ў максімальным складзе сустрэнемся з той жа аўдыторыяй у абласной філармоніі на цырымоніі ўшаноўвання пераможцаў рэспубліканскай алімпіяды.